10/05/2011 | Administración LocalMunicipal
Mesía
Convocatoria para a concesión de subvencións para a realización de actividades e investimentos culturais, sociais e deportivos durante o ano 2011

O Concello de Mesía, a través da presente convocatoria, no marco do establecido nas bases de execución do orzamento para o ano 2011, tenta apoiar a realización de actividades, as construcións ou a mellora de infraestruturas e a dotación de equipamentos das entidades e asociacións que traballan no eido cultural, social e deportivo aos efectos de contribuír a que acaden os obxectivos para os que se crearon e fomentar a participación dos veciños e veciñas, contribuíndo deste xeito a impulsar a democratización da sociedade. Deste xeito, conforme co disposto na Lei 7/1985, do 2 de abril, reguladora das bases de réxime local, na Lei 5/1997, do 22 de xullo, de Administración local de Galicia, na Lei 38/2003, do 17 de novembro, xeral de subvencións, Real Decreto 887/2006, de 21 de xullo, polo que se aproba o Regulamento da Lei 38/2003, Lei de subvencións de Galicia, na base núm.23, das de execución do orzamento municipal para o ano 2011, convócase, para o exercicio 2011, subvencións para actividades e investimentos culturais, sociais e deportivos, cun orzamento total retido na aplicación orzamentaria 3.48 de catorce mil euros (14.000,00 €). Non poderán ser obxecto de axuda na presente convocatoria, as actividades ou investimentos que obtiveran xa algún tipo de axuda, no mesmo exercicio, a través doutras subvencións outorgadas polo Concello de Mesía este ano. Poderán optar ás subvencións da presente convocatoria as entidades que cumpran os seguintes requisitos: - Estar legalmente constituídas. - Carecer de fins de lucro. - Estar rexistradas no Rexistro de Asociacións do concello. - Desenvolver as súas actividades no ámbito do Concello de Mesía. - Non estar incursa en ningún dos supostos de incapacidade ou incompatibilidade para a percepción de axudas ou subvencións públicas. - Estar ao día nas obrigas tributarias e coa Seguridade Social. Conforme co previsto no artigo 11 da Lei 38/2003, do 17 de novembro, xeral de subvencións, tamén poderán ser beneficiarios das subvencións aquelas agrupacións de persoas físicas ou xurídicas, públicas ou privadas e as comunidades de bens que, aínda carecendo de personalidade xurídica, puideran levar a cabo proxectos, actividades ou comportamentos, no ámbito do Concello de Mesía, que correspondan coa finalidade das axudas previstas nesta convocatoria. As entidades poderán solicitar dúas subvencións como máximo. As peticións non poderán exceder do 75% do orzamento de gastos presentado. As solicitudes deberán formularse no modelo normalizado que se facilitará nas oficinas municipais do Concello de Mesía. As Asociacións inscritas no Rexistro Municipal de Asociacións achegarán coa solicitude a seguinte documentación: - A identificación da entidade (tarxeta CIF ou número no Rexistro de Asociacións Municipais). - Os datos bancarios da entidade. - A declaración de estar ao corrente nas obrigas tributarias e coa Seguridade Social. - A certificación acreditativa do acordo do órgano competente da entidade polo que se aproba participar nesta convocatoria de subvencións e nomeamento de representante. - A relación nominal dos socios activos da asociación (nome e apelidos e DNI). - A declaración do representante de non estar incurso en causas de incompatibilidade ou incapacidade para contratar ou percibir subvencións do Concello de Mesía, e aceptación das bases da convocatoria. - A memoria das actividades para os que se pide a subvención. - O orzamento calculado de gastos. - O importe da subvención solicitada, que non poderá superar o 75% do orzamento calculado para gastos. - A declaración formal das subvencións solicitadas ou percibidas doutras institucións públicas ou privadas para esa mesma actividade. A documentación que se entregue en fotocopia deberá ser compulsada na Secretaría do concello. Os defectos, erros ou ausencias na presentación da documentación á que se refire esta base deberán ser corrixidos no prazo de dez días. As agrupacións de persoas físicas ou de persoas xurídicas, públicas ou privadas e as comunidades de bens deberán presentar, coa solicitude, os compromisos de execución asumidos por cada membro da agrupación, así como o importe da subvención a aplicar por cada un deles. En calquera caso, deberán nomear un representante ou apoderado único da agrupación, con poderes bastantes para cumprir as obrigas que, como beneficiario, corresponden á agrupación. Non é necesario que presenten a documentación prevista na letra d) sinalada anteriormente, se ben deberán acreditar o número de beneficiarios e identificar á agrupación ou comunidade de bens por calquera medio. Non poderá disolverse a agrupación ata que transcorra o prazo do artigo 39 da Lei 38/2003. En canto as prohibicións que impiden ostentar a condición de beneficiario, estarase as causas previstas no artigo 13.2 da Lei 38/2003, xeral de subvencións, así como nas dos artigos 5.5, 5.6 e 30.4 da Lei orgánica 1/2002, do 22 de marzo, reguladora do dereito de asociación. As solicitudes presentaranse no Rexistro Xeral do concello, na forma establecida no artigo 38.4 da Lei 30/1992, de réxime xurídico das Administracións Públicas e do procedemento administrativo común. O prazo de presentación de solicitudes comezará ao día seguinte da publicación da presente convocatoria no Boletín Oficial da Provincia, e rematará aos vinte días hábiles. A concesión de subvencións realizarase mediante o réxime de concorrencia competitiva, por Resolución da Alcaldía - Presidencia, a proposta motivada da Comisión avaliadora. A Comisión avaliadora estará composta polos seguintes membros: Presidente: Alcalde - Presidente do Concello. Vocais: Tres concelleiros/as designados/as polo Alcalde - Presidente. Secretario: O da Corporación. A selección das peticións e a contía destas determinaranse unha vez consideradas as actividades que se van realizar, ponderando as seguintes circunstancias: - Interese da iniciativa, en función da súa especificidade, singularidade e valor social: 2 puntos. - Número de beneficiados directa ou indirectamente polas actividades: 3 puntos. - Grado de coordinación e complementariedade coas actividades municipais: 5 puntos. A resolución de concesión deberá notificarse expresamente a todos os solicitantes e as contías das subvencións publicaranse no taboleiro de anuncios do concello, todo elo no prazo máximo de dez días contados a partir da data da resolución de concesión da subvención. O prazo para xustificar as subvencións rematará o día 20 de decembro do 2011. Senón se presenta a xustificación dentro do prazo, por Resolución de Alcaldía – Presidencia, anularase o correspondente compromiso de gasto (AD). O importe das subvencións concedidas en ningún caso poderán ser de tal contía que, en concorrencia coa subvención ou axudas doutras administracións ou entidades públicas, supere o custe da actividade que desenvolva o beneficiario. Para o cobro da subvención, as entidades deberán estar ao corrente das súas obrigas fiscais co Concello de Mesía, situación que se determinará de oficio polo propio concello. Así mesmo, as entidades deberán acreditar que están ao corrente nas obrigas tributarias e coa Seguridade Social. Para o cobro da subvención, as entidades deberán presentar a seguinte documentación: - A declaración ou certificación de ter cumprida a finalidade da subvención mediante a realización das actividades para as que foi concedida. - A relación detallada das subvencións ou axudas obtidas doutras administracións públicas ou entidades privadas para o mesmo obxecto, ou pola contra, declaración de non ter outras subvencións públicas ou privadas para o mesmo obxecto. - A acreditación dos gastos para a realización de actividades que xeren gastos correntes xustificaranse mediante facturas orixinais ou fotocopias compulsadas. O aboamento da subvención realizarase mediante ingreso por transferencia bancaria na conta sinalada pola entidade. Para o pago da subvención terase en conta o seguinte: - No caso de que se xustifique gasto polo 100% do orzamento subvencionado, aboarase a totalidade da subvención. - No caso de que se xustifique gasto inferior ao 100% e, polo menos, do 50% do orzamento subvencionado, aboarase a parte proporcional da subvención outorgada. - No caso de que se xustifique gasto inferior ao 50% do orzamento subvencionado, non se considerará cumprida a finalidade básica da subvención, polo que non se aboará cantidade ningunha. Para o non previsto nesta convocatoria, estarase ao disposto na Lei xeral de subvencións (Lei 38/2003, do 17 de novembro) e lexislación concordante. Mesía, 2 de maio de 2011 Mariano Iglesias Castro Alcalde